ગમે તેટલી ખરાબ પરિસ્થિતિ માં પણ ગામ લોકો વિધિ પ્રમાણે કે લોકાચાર પ્રમાણે કરવાનું હોય તે સમય બગાડવાને બદલે કરી નાખતા. અહીં એક તો મને બીકે લગભગ મારી જ નાખ્યો હતો એમાં વળી બહારથી બોલાવાયેલા “રડવા વાળા “ની આકાશ તોડી નાખે એવી રોકકળ સંભળાવા માંડી. તાલ બદ્ધ છાતી ફૂટતા અને હૃદય વલોવી નાખે તેવા પોકારો કરતા આવ્યા. ” અહલ્લુ કાકા, ઓ અહલ્લુ કાકા, આ તમને હું હૂયઝુ? અહવેઆ પાલી બા નું કોણ? આ બાપડા સતીશ નું કોણ? ઓ રે, ગામના તો દાદા ગિયા…” જેવા પોકારો કરી કરી ને વજ્ર જેવી છાતી વાળાને પણ રડાવી મૂકવાનું સામર્થ્ય હતું એ લોકો માં.